На основу члана 104а Закона о електронским комуникацијама („Службени гласник РС”, бр. 44/10, 60/13 – УС и 62/14), члана 84. Закона о заштити потрошача („Службени гласник РС”, број 62/14) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС и 44/14),

Влада доноси

У Р Е Д Б У

О УТВРЂИВАЊУ МЕРА ПОДРШКЕ И БЛИЖИХ УСЛОВА У ПОГЛЕДУ КРИТЕРИЈУМА ЗА ОДРЕЂИВАЊЕ УГРОЖЕНИХ ПОТРОШАЧА ПРИ НАБАВЦИ ОПРЕМЕ ЗА ПРИЈЕМ СИГНАЛА ДИГИТАЛНЕ ТЕЛЕВИЗИЈЕ

Члан 1.

Овом уредбом утврђују се мере подршке и ближи услови у погледу критеријума за одређивање угрожених потрошача при набавци опреме за пријем сигнала дигиталне телевизије.

Овом уредбом се ближе уређују специфични услови за обезбеђивање услуга од општег економског интереса угроженим потрошачима, ради пријема сигнала дигиталне телевизије.

Члан 2.

Мере подршке из члана 1. ове уредбе су:

1) Додела угроженом потрошачу опреме за пријем дигиталне телевизија, односно Set Top Box уређаја (у даљем тексту: СТБ уређај) који мора бити усклађен са условима за дигитални сигнал из Правилника о преласку са аналогног на дигитално емитовање телевизијског програма и приступу мултиплексу („Службени гласник РС”, број 86/14).

2) Пружање техничко-технолошке подршке путем телефонских линија, односно успостављање позивног центра и информисање о процесу дигитализације.

Члан 3.

Угрожени потрошач у смислу ове уредбе је:

1) корисник права на новчану социјалну помоћ који то право остварује у складу са Законом о социјалној заштити („Службени гласник РС”, број 24/11);

2) корисник права на додатак за помоћ и негу другог лица који то право остварује у складу са Законом о социјалној заштити;

3) корисник права на новчану накнаду за помоћ и негу другог лица који то право остварује у складу са Законом о пензијском и инвалидском осигурању („Службени гласник РС”, бр. 34/03, 64/04 – УС, 84/04 – др. закон, 85/05, 101/05 – др. закон, 63/06 – УС, 5/09, 107/09, 101/10, [93/12](http://www.propisi.net/DocumnetWebClient/ingpro.webclient.Main/FileContentServlet/propis/0075cc/7549.htm?encoding=%D0%8B%D0%B8%D1%80%D0%B8%D0%BB%D0%B8%D1%86%D0%B0#zk93/12), [62/13](http://www.propisi.net/DocumnetWebClient/ingpro.webclient.Main/FileContentServlet/propis/0075cc/7549.htm?encoding=%D0%8B%D0%B8%D1%80%D0%B8%D0%BB%D0%B8%D1%86%D0%B0#zk62/13), [108/13](http://www.propisi.net/DocumnetWebClient/ingpro.webclient.Main/FileContentServlet/propis/0075cc/7549.htm?encoding=%D0%8B%D0%B8%D1%80%D0%B8%D0%BB%D0%B8%D1%86%D0%B0#zk108/13) и [75/14](http://www.propisi.net/DocumnetWebClient/ingpro.webclient.Main/FileContentServlet/propis/0075cc/7549.htm?encoding=%D0%8B%D0%B8%D1%80%D0%B8%D0%BB%D0%B8%D1%86%D0%B0#zk75/14));

4) корисник права на пензију који живи сам и који остварује месечни износ пензије који није већи од најнижег износа пензије утврђеног у осигурању запослених.

Члан 4.

Мере подршке из члана 2. ове уредбе спроводи Министарство трговине, туризма и телекомуникација (у даљем тексту: Министарство) у сарадњи са Министарством за рад, запошљавање, борачка и социјална питања, центрима за социјални рад, филијалама Републичког фонда за пензијско и инвалидско осигурање и Јавном медијском установом Радио-телевизија Србије, као носиоцем информисања јавности у процесу дигитализације путем електронских медија.

Члан 5.

Министарство покреће поступке јавних набавки и у својству наручиоца закључује са најповољнијим понуђачем уговоре о јавној набавци ради реализације мера подршке из члана 2. ове уредбе.

Министарство упућује јавни позив за пријаву за доделу СТБ уређаја угроженим потрошачима.

Члан 6.

Угрожени потрошач подноси пријаву за доделу СТБ уређаја (у даљем тексту: пријава) према месту пребивалишта угроженог потрошача, на Обрасцу 1, који је одштампан уз ову уредбу и чини њен саставни део.

Пријава садржи следеће податке:

- Име и презиме подносиоца пријаве;

- Јединствени матични број грађанина;

- Адресу становања и адресу за доставу СТБ уређаја;

- Податке о оствареном праву из члана 2. ове уредбе;

- Податке о висини пензије.

Угрожени потрошач уз пријаву подноси:

1) личну карту на увид;

2) решење о остваривању права на новчану социјалну помоћ центра за социјални рад – за кориснике права на новчану социјалну помоћ;

3) решење о остваривању права на додатак за помоћ и негу другог лица, односно права на увећани додатак за помоћ и негу другог лица центра за социјални рад, Министарства за рад, запошљавање, борачка и социјална питања, Покрајинског секретаријата за здравство, социјалну политику и демографију и Секретаријата за социјалну заштиту – за кориснике права на додатак за помоћ и негу другог лица;

4) решење о остваривању права на новчану накнаду за помоћ и негу другог лица Републичког фонда за пензијско и инвалидско осигурање;

5) чек од пензије која је исплаћена у месецу који претходи текућем месецу – за кориснике права на пензију;

6) доказ о броју чланова домаћинства, односно изјаву два сведока дату пред надлежним органом – за кориснике права на пензију.

Угрожени потрошач из члана 3. став 1. тач. 1) и 2) ове уредбе пријаву подноси центрима за социјални рад.

Угрожени потрошач из члана 3. став 1. тач. 3) и 4) ове уредбе пријаву подноси филијалама Републичког фонда за пензијско инвалидском осигурање.

Члан 7.

Центри за социјални рад и филијале Републичког фонда за пензијско и инвалидско осигурање до 5. у месецу за претходни месец, у електронској и писаној форми, достављају Министарству податке о лицима која су поднела пријаву за доделу СТБ уређаја, а која испуњавају услове за доделу СТБ уређаја.

Министарство податке добијене из центра за социјални рад и филијала Републичког фонда за пензијско и инвалидско осигурање прослеђује понуђачу са којим је закључен уговор о јавној набавци СТБ уређаја (у даљем тексту: Добављач).

Добављач на основу података добијених од Министарства шаље СТБ уређаје угроженим потрошачима на кућну адресу.

Добављач доставља Министарству извештај о урученим СТБ уређајима са доказима о пријему.

Члан 8.

Активности у вези са реализацијом ове уредбе спроводиће се следећом динамиком:

1) спровођење поступка јавне набавке до краја 2014. године;

2) пријава корисника за доделу СТБ уређаја до 30. јуна 2015. године;

3) достављање СТБ уређаја у фазама до краја 2015. године, односно до коначне испоруке СТБ уређаја;

4) рад позивног центра и информисање о процесу дигитализације и динамици уручења СТБ уређаја, до краја спровођења активности из ове уредбе.

Члан 9.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-12276/2014

У Београду, 9. октобра 2014. године

В Л А Д А

|  |  |
| --- | --- |
|  | ПРЕДСЕДНИК  Александар Вучић |

ОБРАЗАЦ 1

**ПРИЈАВА ЗА ДОДЕЛУ СТБ УРЕЂАЈА**

|  |  |  |  |  |
| --- | --- | --- | --- | --- |
| **ПОДАЦИ О ПОДНОСИОЦУ ПРИЈАВЕ** | | | | |
| **Име и презиме** |  | | | |
| **ЈМБГ** |  | | | |
| **Адреса становања из личне карте** | **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**  (улица и број)  **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**  (место пребивалишта)  **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**  (поштански број и општина) | | | |
| **Адреса за доставу СТБ уређаја** | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (улица и број)  **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**  (поштански број и општина) | | | |
| **ПОДАЦИ О ОСТВАРЕНОМ ПРАВУ** | | | | |
| **КОРИСНИК САМ:** | | **Одговарајући квадратић означити са**  **X** | **Број и датум решења** | |
| **Новчане социјалне помоћи Центра за социјални рад** | |  |  | |
| **Права на додатак за помоћ и негу другог лица Центра за социјални рад** | |  |  | |
| **Права на новчану накнаду за помоћ и негу другог лица Републичког фонда за пензијско и инвалидско осигурање** | |  |  | |
| **Пензије Републичког фонда за пензијско и инвалидско осигурање** | |  |  | |
| **ЗА КОРИСНИКЕ ПЕНЗИЈА** | | | | |
| **Висина пензије** | | **\_\_\_\_\_\_\_\_\_\_\_\_\_\_\_\_\_\_\_ динара** | | |
| **Изјављујем да живим сам:** | | **Да** | | **Не** |

У складу са чланом 10. Закона о заштити података о личности („Службени гласник РС”, бр. 97/08, 104/09 – др. закон, 68/12 – УС и 107/12), ја,\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*(унети име, име једног родитеља, презиме корисника)*, рођен \_\_\_\_\_\_\_\_\_\_\_\_\_\_\_\_ *(унети датум и место рођења)*, ЈМБГ\_\_\_\_\_\_\_\_\_\_\_\_\_\_\_\_\_\_\_\_\_\_, из\_\_\_\_\_\_\_\_\_\_\_\_\_\_\_\_\_\_\_\_, адреса\_\_\_\_\_\_\_\_\_\_\_\_\_\_\_\_\_\_\_\_\_\_\_, дајем пристанак да центар за социјални рад и филијала Републичког фонда за пензијско и инвалидско осигурање учини доступним моје горе наведене податке које као руковалац података обрађује у поступку доделе СТБ уређаја, Министарству трговине, туризма и телекомуникација, Београд Немањина 22-26, Министарству за рад, запошљавање, борачка и социјална питања, Београд Немањина 22-26 и Добављачу \_\_\_\_\_\_\_\_ адреса \_\_\_\_\_\_\_\_\_\_.

Изјављујем под пуном материјалном и кривичном одговорношћу да су тачни сви горе наведени подаци.

У \_\_\_\_\_\_\_\_\_\_\_\_\_\_\_\_\_ Подносилац пријаве

Датум: \_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_